En 36-årig ukrainsk lastbilchauffør er varetægtsfængset fire uger, efter han lørdag eftermiddag blev anholdt og sigtet for at køre i stærkt beruset tilstand. Den udenlandske chauffør blev standset ved en færge i Hirtshals, da han var på vej til at køre ombord med retning mod Norge. Men personalet fra færgeselskabet alarmerede politiet, da han tilsyneladende var tydeligt beruset. Det viste sig at holde stik. For han kunne puste alkometer helt op på 2,5 promille. Altså et godt stykke over den tilladte 0.5 promillegrænse. Søndag eftermiddag blev han fremstillet i grundlovsforhør, hvor dommeren valgte at varetægtsfængsle manden i fire uger. - Det er anklagemyndighedens påstand, at han med baggrund i det står til en udvisning af landet, idet han ikke har nogen tilknytning til Danmark, siger anklager Søren Riis Andersen. Den 36-årige mand kørte for et firma fra Litauen, og han kærede ikke dommerens kendelse om varetægtsfængsling.

Opsummering:
Ukrainsk chauffør risikerer at blive sendt ud af landet efter at have kørt meget beruset.